Tiftaħarx bil-jum ta' għada, għax ma tafx x'se jġib miegħu l-jum. Ħa jfaħħrek ħaddieħor, iżda mhux fommok; min hu barrani, iżda mhux xufftejk. Il-ġebel qawwi u r-ramel tqil, imma qillet l-iblah itqal minnhom it-tnejn. Il-qilla kiefra u l-għadab ikaxkar; imma l-għira min jista' għaliha? Aħjar ċanfira f'wiċċek, minn imħabba moħbija. Is-swat ta' min iħobb, sinċier, il-bews ta' min jobgħod, qarrieq. Min hu xebgħan sal-għasel idejqu, min hu bil-ġuħ kull morr jiġih ħelu. Bħal għasfur li jitbiegħed mill-bejta, hekk hu dak li jitbiegħed minn daru. Il-fwieħa u l-inċens iferrħu l-qalb, u l-ħlewwa ta' ħabib hena tar-ruħ. Tinsiex lil ħabibek u 'l ħabib missierek, tmurx f'dar ħuk meta tkun fl-inkwiet. Aħjar ġar fil-qrib minn ħuk fil-bogħod. Kun għaref, ibni, u ferraħli qalbi, biex inkun nista' nwieġeb lil min jgħajjarni. Min hu bil-għaqal jara l-għawġ u jwarrab; min moħħu ħafif jidħol fih u jħallas għalih. Żommlu lbiesu 'l min jagħmel tajjeb għal ħaddieħor; żommhomlu b'rahan għal min hu barrani. Min ibierek lil ġaru b'leħen għoli , sa minn sbieħ il-jum, tistħajlu aktar qiegħed jisħtu. L-ilma jqattar dejjem f'jum ix-xita, u mara ġellieda, it-tnejn xorta; tipprova żżommilha, qisek qed iżżomm ir-riħ, jew taqbad b'idek iż-żejt. Kif il-ħadid isinn il-ħadid, hekk bniedem jirfina lil sieħbu. Min jieħu ħsieb is-siġra tat-tin jiekol minn frottha, u min iħares lil sidu jkollu l-ġieħ. Kif fl-ilma tara wiċċek, hekk f'qalb ħaddieħor tara qalbek. Qiegħ l-Art u l-Imwiet qatt ma jimtlew; hekk qatt ma jixbgħu għajnejn il-bniedem. Il-fidda tidher bin-nar u d-deheb fil-forn; u l-bniedem jintwera bil-fomm ta' min ifaħħru. Lanqas jekk tisħqu f'mehrież lill-iblah, ma tneħħilu minn fuqu bluhatu. Agħraf sewwa n-nagħaġ tiegħek , ħu ħsieb l-imrieħel tiegħek; għax l-għana ma jibqax għal dejjem, u lanqas il-ġieħ minn nisel għal ieħor. Jintemm il-ħaxix u jidher inbiet ieħor, u jinġabar il-ħaxix tal-għoljiet; il-ħrief jagħtuk x'tilbes, il-gidjien jiswewlek daqs għalqa; il-mogħoż jagħtuk ħalib biżżejjed għall-ikel tiegħek u tan-nies ta' darek, u għall-għajxien tax-xbejbiet tiegħek.